**SYNG TRO!
Salmeboken i konfirmasjonstiden**

Undervisningsopplegg ([www.norsksalmebok.no/syngtro](http://www.norsksalmebok.no/syngtro))
*Av Fredrik Røste Haugen*
**TEMA**: **Velge og lære salmer.**Å lage en felles spilleliste (Spotify, WiMP eller annen musikktjeneste)

**HVA VIL VI MED OPPLEGGET?**Ungdommer i dagens samfunn er store konsumenter av musikk. Mange ungdommer hører på musikk flere timer hver dag. Da kan det også være fint å hjelpe dem med å finne gode innspillinger av salmer og gjøre disse tilgjengelig for konfirmantene. Dette opplegget forklarer hvordan man lager en spilleliste som kan deles med ungdommene. Det er også et forslag til hvordan man kan bruke en undervisningstime med konfirmantene til i fellesskap å lage en spilleliste.

Mange konfirmanter har allerede en forbindelse med Spotify, WiMP eller lignende musikkmedium. En fordel med Spotify er at selv om man oppfordres til å abonnere, finnes det gratistilbud for tjenesten som også ikke-abonnenter kan benytte seg av. Det kan være lurt å lage en spilleliste i forbindelse med konfirmantleir og se om det finnes innspillinger av salmene man skal benytte eller har brukt på leir.

**TYPE SAMVÆR**: Undervisningstime, gjerne i forkant eller etterkant av konfirmantleir.

**ANTALL DELTAKERE**: Åpent

**STED**: Et sted med tilgang til Internett, lydanlegg og gjerne også projektor (slik at konfirmantene kan ta del visuelt / ha noe å feste blikket på).

**INNHOLD/BAKGRUNNSSTOFF**

Mange ungdommer lytter til musikk flere timer hver dag. Er dette noe konfirmantene kjenner seg igjen i? La gruppen tenke seg litt om, og be hver enkelt anslå hvor mye de lytter til musikk i hverdagen. Snakk sammen om dette – og gjerne også litt om hva slags musikk de liker best å høre på.

Spør konfirmantene om de har kjennskap til at det også finnes et stort antall salmer og kristen musikk ute på Spotify, WiMP og YouTube. Alle disse musikktjenestene har mange tusen innspillinger av salmer – noen innspillinger som kanskje ikke appellerer til alle, noen som appellerer til mange, og andre som kanskje appellerer sterkt til noen. Både klassiske og moderne innspillinger finnes – korinnspillinger, soloinnspillinger og instrumentalinnspillinger, med orgel, med band, eller a cappella. Så å si alt mulig finnes, om man bare klarer å lete det opp.

**ARBEIDSMÅTER**

Etter innledning og samtale rundt bruk av musikk og musikktjenester kan gruppen deles i mindre grupper på 3–7. Hver gruppe kan få utdelt en salmebok og ev. også en utskrift av salmekanonen som er foreslått i veiledningsheftet til *Syng tro!*. Sørg for at det er minst én person i hver gruppe med en smarttelefon og en konto på Spotify, WiMP eller annen musikktjeneste.

Gruppene kan få 20 minutter til å søke etter salmer de enten har hørt om, de som skal brukes / har blitt brukt på leir, eller som er foreslått i salmekanonen. Deretter kan hver gruppe fortelle om salmene de har funnet, og foreslå noen salmer og innspillinger til en felles spilleliste. Denne listen lages underveis i timen, og om underviser ikke er kompetent, kan han/hun benytte seg av kompetansen konfirmantene besitter, de vil nok gjerne hjelpe. Listen gjøres offentlig, slik at alle konfirmantene kan følge listen og lytte til musikken de har delt med hverandre.

På senere samlinger kan man også, om det finnes tid, åpne for å legge til nye og fjerne gamle salmer i listen.

Spillelisten kan benyttes på alle konfirmantsamlinger hvor det er aktuelt å lære og å synge en salme. Konfirmantene kan også oppfordres til å lytte til listen hver for seg og dele den med andre venner og bekjente.

Avslutt gjerne timen med å lytte til Oslo Gospel Choir sin versjon av Velsignelsen.